CELEX: 32021D1029(01)
Language: el
Date: 2021-08-11 00:00:00
Title: Αποφαση του συλλογικου οργανου τησ Ευρωπαϊκησ Εισαγγελιασ της 11 Αυγούστου 2021 σχετικά με την τροποποίηση και τη συμπλήρωση του κανονισμού διαδικασίας της Ευρωπαϊκής Εισαγγελίας και της απόφασης για τα μόνιμα τμήματα 2021/C 439/05

29.10.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  C 439/5
               
            
         ΑΠΟΦΑΣΗ ΤΟΥ ΣΥΛΛΟΓΙΚΟΥ ΟΡΓΑΝΟΥ ΤΗΣ ΕΥΡΩΠΑΪΚΗΣ ΕΙΣΑΓΓΕΛΙΑΣ
         της 11 Αυγούστου 2021
         σχετικά με την τροποποίηση και τη συμπλήρωση του κανονισμού διαδικασίας της Ευρωπαϊκής Εισαγγελίας και της απόφασης για τα μόνιμα τμήματα
         (2021/C 439/05)
         Το συλλογικό όργανο της Ευρωπαϊκής Εισαγγελίας,
         Έχοντας υπόψη τον κανονισμό (ΕΕ) 2017/1939 του Συμβουλίου, της 12ης Οκτωβρίου 2017, σχετικά με την εφαρμογή ενισχυμένης συνεργασίας για τη σύσταση της Ευρωπαϊκής Εισαγγελίας (στο εξής: κανονισμός για την Ευρωπαϊκή Εισαγγελία), και ιδίως το άρθρο 21,
         Λαμβάνοντας υπόψη την πρόταση που υπέβαλε η Ευρωπαία γενική εισαγγελέας,
         Εκτιμώντας τα ακόλουθα:
         
                     1.
                  
                  
                     Στην έκτακτη συνεδρίασή του της 9ης Ιουνίου 2021, το συλλογικό όργανο έκρινε αναγκαία τη θέσπιση ειδικών κανόνων για τις εξαιρετικές περιπτώσεις που προβλέπονται στο άρθρο 28 παράγραφος 4 του κανονισμού.
                  
               
                     2.
                  
                  
                     Κατόπιν αιτήματος της Ευρωπαίας γενικής εισαγγελέα, μια ομάδα εργασίας του συλλογικού οργάνου επεξεργάστηκε νέους κανόνες για την εφαρμογή του άρθρου 28 παράγραφος 4 του κανονισμού και τους υπέβαλε στην Ευρωπαία γενική εισαγγελέα για την υποβολή πρότασης απόφασης του συλλογικού οργάνου σχετικά με την τροποποίηση και τη συμπλήρωση του κανονισμού διαδικασίας.
                  
               
                     3.
                  
                  
                     Οι τροποποιήσεις του κανονισμού διαδικασίας συνεπάγονται ήσσονες τροποποιήσεις της απόφασης 015/2020 του συλλογικού οργάνου της Ευρωπαϊκής Εισαγγελίας, της 25ης Νοεμβρίου 2020 για τα μόνιμα τμήματα.
                  
               
                     4.
                  
                  
                     Σύμφωνα με το άρθρο 70 του κανονισμού διαδικασίας, η Ευρωπαία γενική εισαγγελέας διαβίβασε στο συλλογικό όργανο της Ευρωπαϊκής Εισαγγελίας αιτιολογημένη πρόταση για την εν λόγω τροποποίηση στις 12 Ιουλίου 2021.
                  
               
                     5.
                  
                  
                     Το συλλογικό όργανο της Ευρωπαϊκής Εισαγγελίας εξέτασε την πρόταση της Ευρωπαίας γενικής εισαγγελέα κατά τη συνεδρίασή του της 11ης Αυγούστου 2021.
                  
               Εξέδωσε την παρούσα απόφαση:
         
            Άρθρο 1
            Τροποποιήσεις και συμπληρωματικές διατάξεις του κανονισμού διαδικασίας
            Η απόφαση 003/2020 του συλλογικού οργάνου της Ευρωπαϊκής Εισαγγελίας, της 12ης Οκτωβρίου 2020 για τον κανονισμό διαδικασίας της Ευρωπαϊκής Εισαγγελίας τροποποιείται και συμπληρώνεται ως εξής:
            
                        I.
                     
                     
                        Το άρθρο 19 παράγραφος 1 τροποποιείται και συμπληρώνεται ως εξής:
                        
                           «1.   Η απόφαση για τα μόνιμα τμήματα θεσπίζει σύστημα ανάθεσης υποθέσεων στα μόνιμα τμήματα. Το σύστημα βασίζεται σε τυχαία, αυτόματη και εναλλασσόμενη ανάθεση υποθέσεων στα μόνιμα τμήματα, μεταξύ των μελών των οποίων δεν συμπεριλαμβάνεται ο/η εποπτεύων/-ουσα Ευρωπαίος/-α εισαγγελέας, σύμφωνα με τη σειρά καταχώρισης κάθε νέας υπόθεσης και εξασφαλίζει την ομοιόμορφη κατανομή του φόρτου εργασίας μεταξύ των μόνιμων τμημάτων. Η υπόθεση θα ανατίθεται τυχαία αμέσως μετά την καταχώρισή της σε μόνιμο τμήμα, μεταξύ των μόνιμων μελών του οποίου δεν συμπεριλαμβάνεται ο/η εποπτεύων/-ουσα Ευρωπαίος/-α εισαγγελέας. Για τον σκοπό της ανάληψης της υπόθεσης, η υπόθεση ανατίθεται τυχαία σε μόνιμο τμήμα το οποίο έχει προγραμματισμένη συνεδρίαση μεταξύ της τρίτης και της πέμπτης ημέρας από την καταχώριση της υπόθεσης.»
                        
                     
                  
                        II.
                     
                     
                        Το άρθρο 39 παράγραφοι 1 και 2 τροποποιείται ως εξής:
                        
                           «1.   Όλες οι πληροφορίες που καταχωρίζονται σύμφωνα με το άρθρο 38 παράγραφος 1 του παρόντος κανονισμού υπόκεινται σε επαλήθευση από Ευρωπαίο/-α εντεταλμένο/-η εισαγγελέα ή από τον/την Ευρωπαίο/-α εισαγγελέα προκειμένου να εκτιμηθεί αν συντρέχουν λόγοι για την άσκηση της αρμοδιότητας της Ευρωπαϊκής Εισαγγελίας.
                        
                        
                           2.   Μετά την κοινοποίηση από το σύστημα διαχείρισης υποθέσεων, σύμφωνα με το άρθρο 38 παράγραφος 5, ο/η Ευρωπαίος/-α εισαγγελέας αναθέτει την επαλήθευση σε Ευρωπαίο/-α εντεταλμένο/-η εισαγγελέα. Ο/Η Ευρωπαίος/-α εισαγγελέας δύναται να αναλάβει προσωπικώς την επαλήθευση στις περιπτώσεις που αναφέρονται στο άρθρο 28 παράγραφος 4 του κανονισμού. Η διαδικασία για την ανάθεση της επαλήθευσης καθορίζεται από τον/την Ευρωπαίο/-α εισαγγελέα και μπορεί να περιλαμβάνει ανάθεση βάσει κανόνα, μεταξύ άλλων και για περιπτώσεις στις οποίες οι πληροφορίες ελήφθησαν αυτεπαγγέλτως από Ευρωπαίο/-α εντεταλμένο/-η εισαγγελέα.»
                        
                     
                  
                        III.
                     
                     
                        Το άρθρο 40 παράγραφοι 3 έως 7 τροποποιείται ως εξής:
                        
                           «3.   Η επαλήθευση διενεργείται με χρήση όλων των πηγών πληροφοριών που έχει στη διάθεσή της η Ευρωπαϊκή Εισαγγελία, καθώς και οποιωνδήποτε πηγών έχει στη διάθεσή του/της ο/η Ευρωπαίος/-α εισαγγελέας ή ο/η ενδιαφερόμενος/-η εντεταλμένος/-η Ευρωπαίος/-α εισαγγελέας, σύμφωνα με το εφαρμοστέο εθνικό δίκαιο, συμπεριλαμβανομένων εκείνων που έχει κατά τα λοιπά στη διάθεσή του/της εάν ενεργεί υπό εθνική ιδιότητα. Ο/Η Ευρωπαίος εισαγγελέας ή ο/η εντεταλμένος/-η Ευρωπαίος/-α εισαγγελέας αντίστοιχα μπορεί να χρησιμοποιήσει το προσωπικό της Ευρωπαϊκής Εισαγγελίας για τον σκοπό της επαλήθευσης. Κατά περίπτωση, η Ευρωπαϊκή Εισαγγελία μπορεί να διαβουλεύεται και να ανταλλάσσει πληροφορίες με θεσμικά και λοιπά όργανα ή οργανισμούς της Ένωσης, καθώς και με εθνικές αρχές, με την επιφύλαξη της προστασίας της ακεραιότητας ενδεχόμενης μελλοντικής ποινικής έρευνας.
                        
                        
                           4.   Ο/Η Ευρωπαίος/-α εντεταλμένος/-η εισαγγελέας ή, κατά περίπτωση, ο/η Ευρωπαίος/-α εισαγγελέας, ολοκληρώνει την επαλήθευση σχετικά με την ανάληψη έρευνας τουλάχιστον δύο ημέρες πριν από τη λήξη της προθεσμίας που προβλέπεται στο άρθρο 27 παράγραφος 1 του κανονισμού. Η επαλήθευση που αφορά την έναρξη έρευνας ολοκληρώνεται το αργότερο 20 ημέρες μετά την ανάθεση.
                        
                        
                           5.   Οσάκις το καθήκον της επαλήθευσης ανατίθεται σε Ευρωπαίο/-α εντεταλμένο/-η εισαγγελέα, εάν ο/η Ευρωπαίος/-α εντεταλμένος/-η εισαγγελέας δεν ολοκληρώσει την επαλήθευση σχετικά με το αν θα κινήσει έρευνα εντός της προβλεπόμενης προθεσμίας ή ενημερώσει ότι αδυνατεί να το πράξει εντός της προβλεπόμενης προθεσμίας, ο/η Ευρωπαίος/-α εισαγγελέας ενημερώνεται και, εφόσον κρίνεται σκόπιμο, παρατείνει τη διαθέσιμη προθεσμία ή εκδίδει κατάλληλη εντολή προς τον/την Ευρωπαίο/-α εντεταλμένο/-η εισαγγελέα.
                        
                        
                           6.   Όταν πρόκειται για απόφαση ανάληψης υπόθεσης, ο/η Ευρωπαίος/-α εντεταλμένος/-η εισαγγελέας ή, κατά περίπτωση, ο/η Ευρωπαίος/-α εισαγγελέας, μπορεί να ζητήσει από τον/την Ευρωπαίο/-α γενικό/-ή εισαγγελέα να παρατείνει την προθεσμία που απαιτείται για την έκδοση απόφασης ανάληψης υπόθεσης κατά διάστημα έως πέντε ημερών.
                        
                        
                           7.   Σε περίπτωση που ο/η Ευρωπαίος/-α εισαγγελέας ή ο/η Ευρωπαίος/-α εντεταλμένος/-η εισαγγελέας δεν εκδώσει απόφαση εντός της προθεσμίας, το γεγονός αυτό θεωρείται απόφαση μη ανάληψης της υπόθεσης και εφαρμόζεται αναλόγως το άρθρο 42.»
                        
                     
                  
                        IV.
                     
                     
                        Στο άρθρο 40 προστίθεται, μετά την παράγραφο 7, η νέα παράγραφος 7α, με το εξής περιεχόμενο:
                        
                           «7α.   Σε περίπτωση που η επαλήθευση διενεργείται από Ευρωπαίο/-α εισαγγελέα και αφού προηγηθεί προκαταρκτική εκτίμηση των πληροφοριών που εμπίπτουν στους σκοπούς των άρθρων 26, 27 και 28 παράγραφος 4 του κανονισμού, ο/η Ευρωπαίος/-α εισαγγελέας κατά κανόνα αναθέτει την υπόθεση εντός 24 ωρών σε Ευρωπαίο/-α εντεταλμένο/-η εισαγγελέα για να ενεργήσει σύμφωνα με τα άρθρα 41 και 42 του κανονισμού διαδικασίας.
                           Στις περιπτώσεις που ο/η Ευρωπαίος/-α εισαγγελέας φρονεί ότι πληρούνται οι προϋποθέσεις που προβλέπονται στο άρθρο 28 παράγραφος 4 του κανονισμού, ενεργεί χωρίς αδικαιολόγητη καθυστέρηση σύμφωνα με το άρθρο 52 παράγραφοι 1 και 2 του κανονισμού διαδικασίας. Στις περιπτώσεις αυτές, εάν ο/η Ευρωπαίος/-α εισαγγελέας λάβει την έγκριση του αρμόδιου μόνιμου τμήματος για να διεξαγάγει ο/η ίδιος/-α την έρευνα, λαμβάνει αιτιολογημένη απόφαση σχετικά με το εάν θα κινήσει έρευνα ή θα αναλάβει την υπόθεση προσωπικώς και ανοίγει τον φάκελο της δικογραφίας σύμφωνα με το άρθρο 41 παράγραφος 1 του κανονισμού διαδικασίας. Εάν δεν χορηγηθεί η σχετική έγκριση, ο/η εποπτεύων/-ουσα Ευρωπαίος/-α εισαγγελέας αναθέτει την υπόθεση σε Ευρωπαίο/-α εντεταλμένο/-η εισαγγελέα χωρίς αδικαιολόγητη καθυστέρηση. »
                        
                     
                  
                        V.
                     
                     
                        Το άρθρο 41 παράγραφος 1 τροποποιείται ως εξής:
                        
                           «1.   Εάν, μετά την επαλήθευση, η Ευρωπαϊκή Εισαγγελία αποφασίσει να ασκήσει την αρμοδιότητά της κινώντας έρευνα ή αναλαμβάνοντας μια υπόθεση, ανοίγεται ο φάκελος της δικογραφίας και του αποδίδεται αριθμός ταυτοποίησης στο ευρετήριο των δικογραφιών (στο εξής: ευρετήριο). Το σύστημα διαχείρισης υποθέσεων δημιουργεί αυτόματα μόνιμο σύνδεσμο προς τη σχετική καταχώριση σύμφωνα με το άρθρο 38 παράγραφος 1 ανωτέρω.»
                        
                     
                  
                        VI.
                     
                     
                        Το άρθρο 41 παράγραφος 2 τελευταίο εδάφιο τροποποιείται ως εξής:
                        «Οι κατηγορίες δεδομένων προσωπικού χαρακτήρα που αναφέρονται ανωτέρω στο στοιχείο α), σημεία x) έως xv), καταχωρίζονται στο ευρετήριο μόνο στο μέτρο του εφικτού, λαμβανομένων υπόψη του λειτουργικού συμφέροντος και των διαθέσιμων πόρων. Η αναφορά στο ευρετήριο επικαιροποιείται κατά τη διερεύνηση της δικογραφίας. Το σύστημα διαχείρισης υποθέσεων ενημερώνει ανά τακτά διαστήματα τον/την Ευρωπαίο/-α εισαγγελέα και τον/την Ευρωπαίο/-α εντεταλμένο/-η εισαγγελέα εάν ορισμένες κατηγορίες πληροφοριών δεν έχουν καταχωριστεί στο ευρετήριο.»
                     
                  
                        VII.
                     
                     
                        Το άρθρο 41 παράγραφος 3 τροποποιείται ως εξής:
                        
                           «3.   Το σύστημα διαχείρισης υποθέσεων ενημερώνει τον/την εποπτεύοντα/-ουσα Ευρωπαίο/-α εισαγγελέα, το μόνιμο τμήμα και τον/την Ευρωπαίο/-α γενικό/-ή εισαγγελέα».
                        
                     
                  
                        VIII.
                     
                     
                        Το άρθρο 41 παράγραφος 4 τροποποιείται ως εξής:
                        
                           «4.   Εάν ο/η επιληφθείς/-είσα Ευρωπαίος/-α εντεταλμένος/-η εισαγγελέας, ή ο/η Ευρωπαίος/-α εισαγγελέας που διεξάγει την έρευνα σύμφωνα με το άρθρο 28 παράγραφος 4 του κανονισμού, κρίνει ότι, προκειμένου να διαφυλαχθεί η ακεραιότητα της έρευνας, είναι αναγκαίο να αναβληθεί προσωρινά η υποχρέωση ενημέρωσης των αρχών η οποία αναφέρεται στο άρθρο 25 παράγραφος 5 και στο άρθρο 26 παράγραφοι 2 και 7 του κανονισμού, ενημερώνει αμελλητί το αρμόδιο για την παρακολούθηση μόνιμο τμήμα. Το τελευταίο μπορεί να διατυπώσει αντιρρήσεις για την εν λόγω απόφαση και να δώσει εντολή στον/στην Ευρωπαίο/-α εντεταλμένο/-η εισαγγελέα ή, κατά περίπτωση, στον/στην Ευρωπαίο/-α εισαγγελέα που ενεργεί σύμφωνα με το άρθρο 28 παράγραφος 4 του κανονισμού, να προβεί αμέσως στη σχετική κοινοποίηση.»
                        
                     
                  
                        IX.
                     
                     
                        Το άρθρο 42 παράγραφος 1 τροποποιείται ως εξής:
                        
                           «1.   Εάν, μετά την επαλήθευση, ο/η Ευρωπαίος/-α εντεταλμένος/-η εισαγγελέας αποφασίσει να μην κινήσει έρευνα ή να μην αναλάβει μια υπόθεση, καταγράφει τους λόγους στο μητρώο. Η απόφαση κοινοποιείται στον/στην αναθέτοντα/-ουσα Ευρωπαίο/-α εισαγγελέα και η επανεξέτασή της ανατίθεται στο αρμόδιο μόνιμο τμήμα.»
                        
                     
                  
                        X.
                     
                     
                        Το άρθρο 43 παράγραφοι 1 και 2 τροποποιείται ως εξής:
                        
                           «1.   Παρά τη δυνατότητα της εκ νέου ανάθεσης σύμφωνα με το άρθρο 49 και με την επιφύλαξη του άρθρου 28 παράγραφος 4 του κανονισμού, ο/η Ευρωπαίος/-α εντεταλμένος/-η εισαγγελέας που αποφάσισε την κίνηση ή την ανάληψη της έρευνας επιλαμβάνεται επίσης της διεξαγωγής της.
                        
                        
                           2.   Όταν το επιτρέπει το εθνικό δίκαιο, ο/η Ευρωπαίος/-α εισαγγελέας μπορεί να αναθέτει σε έναν/μία ή περισσότερους/-ες Ευρωπαίους-ες εντεταλμένους/-ες εισαγγελείς από το ίδιο κράτος μέλος τη διεξαγωγή της έρευνας, σε συνεργασία με τον/την επιληφθέντα/-είσα Ευρωπαίο/-α εντεταλμένο/-η εισαγγελέα. Ο/Η Ευρωπαίος/-α εισαγγελέας μπορεί να διεξαγάγει την έρευνα ο/η ίδιος/-α εάν πληρούνται οι προϋποθέσεις που προβλέπονται στο άρθρο 28 παράγραφος 4 του κανονισμού.»
                        
                     
                  
                        XI.
                     
                     
                        Το άρθρο 52 τροποποιείται και συμπληρώνεται ως εξής:
                        
                           «Άρθρο 52
                           Έρευνες που διεξάγονται από Ευρωπαίο/-α εισαγγελέα
                           
                              1.   Όταν, μετά την καταχώριση μιας πληροφορίας από την Ευρωπαϊκή Εισαγγελία σύμφωνα με το άρθρο 24 του κανονισμού, ο/η Ευρωπαίος/-α εισαγγελέας κρίνει ότι πρέπει να διεξαγάγει προσωπικά την έρευνα, ζητεί την έγκριση του μόνιμου τμήματος μέσω του συστήματος διαχείρισης υποθέσεων πριν από τη λήψη αιτιολογημένης απόφασης σύμφωνα με το άρθρο 28 παράγραφος 4, εδάφιο πρώτο, στοιχεία α), β) ή γ) του κανονισμού.
                           
                           
                              2.   Το αίτημα που αναφέρεται στην παράγραφο 1 πρέπει να περιλαμβάνει τους λόγους για τους οποίους η έρευνα θα πρέπει να διεξαχθεί από τον/την εποπτεύοντα/-ουσα Ευρωπαίο/-α εισαγγελέα, επιτρέποντας στο μόνιμο τμήμα να εκτιμήσει εάν πληρούνται οι προϋποθέσεις που προβλέπονται στο άρθρο 28 παράγραφος 4 του κανονισμού.
                           
                           
                              3.   Το μόνιμο τμήμα μπορεί να ζητήσει διευκρινίσεις από τον/την ενδιαφερόμενο/-η Ευρωπαίο/-α εισαγγελέα και, εάν η υπόθεση έχει ανατεθεί σε Ευρωπαίο/-α εντεταλμένο/-η εισαγγελέα, από τον/την επιληφθέντα/-είσα Ευρωπαίο/-α εντεταλμένο/-η εισαγγελέα.
                           
                           
                              4.   Εάν χορηγηθεί η έγκριση από το μόνιμο τμήμα, ο/η εποπτεύων/-ουσα Ευρωπαίος/-α εισαγγελέας καταχωρίζει την απόφαση στο σύστημα διαχείρισης υποθέσεων, το οποίο ενημερώνει σχετικά τους/τις ενδιαφερόμενους/-ες Ευρωπαίους/-ες εντεταλμένους/-ες εισαγγελείς, αφού έχει προηγηθεί η ανάθεση. Η απόφαση κοινοποιείται επίσης στις εθνικές αρχές.
                           
                           
                              5.   Όταν ένας/μία Ευρωπαίος/-α εισαγγελέας έχει λάβει απόφαση σύμφωνα με το άρθρο 28 παράγραφος 4 στοιχείο α) ή β) του κανονισμού πριν από την ανάθεση της υπόθεσης σε Ευρωπαίο/-α εντεταλμένο/-η εισαγγελέα, αναλαμβάνει όλα τα καθήκοντα του/της Ευρωπαίου/-ας εντεταλμένου/-ης εισαγγελέα.
                           
                           
                              6.   Όταν ένας/μία Ευρωπαίος/-α εισαγγελέας διεξάγει έρευνα προσωπικά, εφαρμόζεται κατ’ αναλογία το άρθρο 44.»
                           
                        
                     
                  
         
            Άρθρο 2
            Τροποποίηση της απόφασης 015/2020 του συλλογικού οργάνου της Ευρωπαϊκής Εισαγγελίας για τα μόνιμα τμήματα
            Το άρθρο 4 στοιχείο α) τροποποιείται ως εξής:
            
                        «α)
                     
                     
                        Το σύστημα διαχείρισης υποθέσεων της Ευρωπαϊκής Εισαγγελίας, μετά την καταχώριση μιας υπόθεσης, αναθέτει τυχαία την υπόθεση σε μόνιμο τμήμα, μεταξύ των μελών του οποίου δεν συμπεριλαμβάνεται ο/η εποπτεύων Ευρωπαίος/-α εισαγγελέας. Για τον σκοπό της ανάληψης της υπόθεσης, η υπόθεση ανατίθεται τυχαία σε μόνιμο τμήμα το οποίο έχει προγραμματισμένη συνεδρίαση μεταξύ της τρίτης και της πέμπτης ημέρας από την καταχώριση της υπόθεσης και μεταξύ των μόνιμων μελών του οποίου δεν συμπεριλαμβάνεται ο/η εποπτεύων/-ουσα Ευρωπαίος/-α εισαγγελέας.»
                     
                  
         
            Άρθρο 3
            Έναρξη ισχύος των μεταβατικών κανόνων
            
               1.   Η παρούσα απόφαση αρχίζει να ισχύει τη δέκατη τρίτη ημέρα μετά την έγκρισή της από το συλλογικό όργανο της Ευρωπαϊκής Εισαγγελίας.
            
            
               2.   Έως την ημερομηνία κατά την οποία οι τροποποιήσεις που θεσπίζονται με την παρούσα απόφαση θα ενσωματωθούν πλήρως στα τεχνικά χαρακτηριστικά του συστήματος διαχείρισης υποθέσεων, όχι όμως αργότερα από τρεις μήνες από την έναρξη ισχύος της παρούσας απόφασης, η τυχαία ανάθεση υποθέσεων στα μόνιμα τμήματα μπορεί να γίνεται με κλήρωση.
            
         
         
            Λουξεμβούργο, 11 Αυγούστου 2021.
            
               
                  Εκ μέρους του συλλογικού οργάνου,
               
               Danilo CECCARELLI
               
                  Αναπληρωτής Ευρωπαίος Γενικός Εισαγγελέας